 **Македонско-Германско стопанско здружение**

**СТАТУТ**

**на Македонско-Германското стопанско здружение**

**(пречистен текст)**

**I. ОСНОВИ**

**Општи одредби**

**Член 1**

1. Деловното здружение Македонско–Германско стопанско здружение Скопје е основанo врз основа на законот за здруженија и фондации бр. 31/98.
2. Полниот назив на деловното здружение е: Македонско–Германско стопанско здружение Скопје.

Скратениот назив на деловното здружението е: Македонско–Германско стопанско здружение.

Скратениот назив на Здружението на германски јазик гласи: DMWV.

1. Деловното здружение е правно лице.
2. Седиштето на Македонско–Германско стопанско здружение е во Скопје на адреса ул: 29-ти Ноември 2Г, 1000 Скопје, Република Северна Македонија.
3. Официјални јазици на Здружението се македонскиот и германскиот јазик.
4. Здружението има свој печат кој што се утврдува од страна на Управниот одбор.
5. Органите на Здружението се: Собрание на членови, Претседател на здружението, Управен одбор и Благајници. Управниот одбор може да назначи советодавни одбори и/или комитети.
6. Главна дејност на Здружението според НКД е: 94.99-дејности на други организации врз основа на членски организации, неспоменати на друго место.

**Задачи и цели**

**Член 2**

Здружението ги извршува следните задачи и цели:

1. Здружението има за задача да ги промовира трговските и економските односи меѓу Сојузна Република Германија и Република Северна Македонија и да ги застапува интересите на германската економија во Република Северна Македонија и оние на македонската економија во Сојузна Република Германија.
2. За да ги постигне целите наведени во став 1, доколку не е предвиден нешто друго, Здружението пред сè ги има следните задачи:

а) средување, одржување и понатамошен развој на деловните односи помеѓу компаниите од двете земји;

б) иницирање и одржување контакти меѓу заинтересирани деловни кругови на двете земји;

в) зачувување на економските интереси на учесниците во стопанските односи кај германски и македонски владини органи, ентитети од јавното право и државни органи;

г) собирање и предавање на информации за економската состојба во Сојузна Република Германија и Републиката Северна Македонија, за статусот и развојот на економската и трговската политика преку публикации (на пр. циркуларни писма, годишни извештаи, брошури како и други публикации);

д) спроведување на настани за членовите, онолку колку што се компатибилни со целта на Здружението;

ѓ) преземање на секоја понатамошна законски дозволена активност која што служи за целта на Здружението наведена во ставот 1 од овој член.

1. Здружението ја извршува својата активност во тесна и доверлива соработка со ДЕ Интернационал ДООЕЛ Скопје, како и со институциите и властите на двете земји важни за соработката.
2. Здружението се воздржува од каква било активност која што, според посебните законски одредби, се однесува на политички партии и движења, како и од секоја идеолошка активност.

**Член 3**

**Финансиски средства и имот**

1. Здружението е непрофитна организација. Неговата активност и неговите услуги не се насочени кон остварување на профит. Приходите од активноста на Здружението се наменети првенствено за покривање на трошоците и за постигнување на целта и задачите на Здружението во согласност со овој статут. Финансиските средства и имотот на Здружението може да се употребат само во согласност со активностите и задачите утврдени во статутот на Здружението. При тоа треба да се почитуваат основите на економичност.
2. Здружението може да дејствува за членови и нечленови. На членовите можат да им бидат овозможени посебни услови (повластици).
3. Здружението добива финансиски средства за извршување на своите задачи, составени од:

* Членарини
* Спонзорство
* Камата и приход од инвестиции и активности на Здружението

1. Здружението работи според годишен буџет кој е во согласност со општоважечките прописи и согласно тие прописи Здружението е должно да води деловни книги со докази за сметководствена евиденција.
2. Управниот одбор располага со имотот на Здружението. Тој може да ја делегира оваа задача целосно или делумно на раководниот член на Управниот одбор. Доколку Здружението добива наменски грантови или грантови за располагање со средствата, располагањето со тие средства се врши само во рамките за остварување на целта на Здружението. Поединечниот член нема права на имотот на Здружението.
3. При престанок на Здружението, по исплата на сите обврски согласно член 26 преостанатиот имот кој што не е врзан за определени цели на Здружението, со одлука на вонредно собрание на членови на Здружението ќе се пренесе на институција со исти или слични задачи или на останати институции кои што се занимаваат со унапредување на германско-македонските стопански односи.

Постоечките обврски за враќање/исплата на средства добиени врз основа на договори за поддршка склучени од Здружението, имаат приоритетно значење пред други исплати од имотот на Здружението.

**Член 4**

**Одговорност**

Здружението ги има следните обврски кон членовите:

* редовно да ги информира за сите донесени одлуки во Здружението;
* редовно да ги информира за сите преземени активности;
* согласно можностите, да обезбеди обука за спроведување на активностите;
* да им овозможи пристап до Статутот, Програмата за работа и останатите правни акти на Здружението.

1. За обврските на Здружението истото одговара со целиот свој имот. Секаква личнa oдговорност на Управниот одбор или на членовите на Здружението за нивни обврски е исклучена.
2. Доколку на Здружението му се доверени средства од трети лица, истото треба да води посебна книга за готовина. Овие средства се депонираат на посебни банкарски сметки на Здружението.
3. Одговорноста на членовите на Управниот одбор спрема Здружението, како и одговорноста на другите членови на органите на Здружението е ограничена на намера и груба небрежност.

**II. ЧЛЕНСТВО**

**Член 5**

**Видови на членство**

1. Здружението вклучува: редовни членови, вонредни членови, почесни членови и премиум членови.
2. Редовните членови можат да бидат физички и правни лица, како и здруженија со нивно седиште во Сојузна Република Германија или во Република Северна Македонија кои се вклучени во германско-македонските економски односи.
3. Вонредните членови можат да бидат физички или правни лица или здруженија кои ги поддржуваат целите на Здружението.
4. Личности кои дале посебен придонес за унапредување на германско-македонските економски односи како и личности со посебна заслуга за Здружението, можат да добијат почесно членство на предлог на Управниот одбор на Собрание на членовите со одлука донесена со 2/3 мнозинство од присутните и застапени членови на Собранието на членовите. Почесните членови се без право на глас.
5. Постои можност за доброволно премиум членство, за кое се утврдува посебна членарина. Премиум членството го содржи правото на специјални услуги.

**Член 6**

**Започнување на членството**

1. Приемот на нови членови во Здружението се врши на нивно писмено барање со одлука на Управниот одбор. Примениот член на Здружението е должен да го плати соодветниот дел од годишната членарина на Здружението за тековната година во рок од 30 (триесет) дена од одлуката за прием.

Одлуката на одборот за прифаќање на барателот за нов член на Здружението стапува на сила на денот на плаќање на членарината за тековната година.

Вработените во DMWV не можат да станат членови.

1. За прием на нови членови, Управниот одбор одлучува со просто мнозинство на гласови. Одлуката за прием му се доставува на подносителот на барањето во писмена форма. Со поднесеното барање, подносителот на барањето за прием во членство, потврдува дека го признава важечкиот Статут и дека ги исполнува условите за членство.

**Член** **7**

**Престанување на членството**

1. Членството престанува со:

* смрт на физичко лице;
* истапување до крајот на деловната година;
* исклучување поради неплатена членарина;
* престанок на правното лице, член во Здружението.

Изјавата за истапување на член на Здружението мора да биде доставена до Управниот одбор во писмена форма, најмалку 3 (три) месеци пред крајот на тековната календарска година.

Фактурата за членарина за тековната календарска година, Здружението ја испраќа до членот, најкасно до крајот на месец февруари во тековната календарска година и истата е со рокна плаќање од 30 (триесет) дена. Доколку членот на Здружението, на кој му е испратена фактурата, не ја плати истата во предвидениот рок од 30 (триесет) дена од денот на нејзиното испраќање, следат две писмени опомени за плаќање на фактурата и тоа секоја со рок од по 15 (петнаесет) дена од денот на нејзиното испраќање. Доколку, и по истекот на рокот од двете писмени опомени за плаќање на членарината, членот на Здружението, не ја исполни својата обврска за плаќање на членарината, истиот ќе биде исклучен од членството во Здружението.

Управниот одбор може да исклучи член на Здружението со 2/3 мнозинство на

гласови од присутните и застапени членови на Управниот одбор во случај на

кршење на одредбите на Статутот на Здружението од страна на член на

Здружението, кое настанува како резултат на негова намера или крајно

невнимание.

Одлуката за исклучување од членство во Здружението, Управниот одбор ја

доставува до членот кој се исклучува по препорачана пошта, на неговата последно

пријавена адреса во Здружението. Исклучувањето се смета за извршено со денот

на испраќање на одлуката за исклучување по препорачана пошта. Со престанок на

членството во Здружението, престанува и можноста за барање на поврат на веќе

платена членарина за тековната календарска година од страна на членот на кој му

престанало членството или на било какви побарувања од имотот на здружението.

**Член 8**

**Права на членовите**

Членовите на Здружението ги имаат следните права:

* да учествуваат во донесувањето на одлуки на Собранието на членовите;
* да покренуваат иницијативи и да даваат предлози за активност;
* активно да учествуваат во реализацијата на активностите, остварувајќи го своето право на глас под услови предвидени со овој Статут;
* Правни лица – членови на Здружението, можат да ги остварат своите гласачки права преку нивните законски застапници или вработени, врз основа на писмено издадено полномошно. Полномошното му се доставува на раководниот член на Управниот одбор, пред почетокот на Собранието на членовите;
* Правото на глас може да се пренесе на друг полноправен член со писмено полномошно. Ниту еден член не може да оствари повеќе од пет гласачки права -вклучувајќи го и своето;
* Полномошната треба да му се предадат на членот на извршниот одбор пред почетокот на собранието на членови;
* Вонредни членови немаат право на глас. Правните лица или заедници на лица го остваруваат своето право на глас преку нивните законски застапници или преку писмено овластени вработени;

Членовите имаат право на поддршка и совети од Здружението за сите прашања што се во рамките на целта на Здружението. Услугите на ДЕ Интернационал ДООЕЛ Скопје, вклучително и нејзините публикации, се делумно достапни по повластени цени, во исклучителни случаи определени од членот на извршниот одбор бесплатно. За членовите кои вршат активност слична на онаа на Здружението (на пример, советодавна активност), се применуваат посебни прописи кои се определуваат во поединечни случаи од страна на раководниот член на Управниот одбор.Тоа се однесува на информации, совети, итн., трошоците на ДЕ Интернационал ДООЕЛ Скопје треба да се надоместат одделно.

**Член 9**

**Обврскина членовите на Здружението**

1. Членовите на Здружението ги имаат следните обврски:

* Го поддржуваат Здружението во остварувањето на неговите цели и задачи;
* се придржуваат кон одредбите на овој Статут и актите и одлуките на Здружението;
* редовно и навремено да ја плаќаат годишната членарина;
* го известуваатУ правниот одбор за значајните промени, што се однесуваат на претпоставките за членство;
* го известуваат Управниот одбор за промените на нивните адреси во рок од 14 (четиринаесет) дена;
* се залагаат за остварување на програмските цели и задачи, и
* да избираат и да бидат избрани во органите и телата.

**III. СОБРАНИЕ НА ЧЛЕНОВИ**

**Член 10**

Собранието на членовите е највисок орган на Здружението.

Собранието на членовите го сочинуваат сите членови на Здружението.

**Член 11**

**Надлежности на Собранието на членовите**

1. Собранието на членовите ги има следните надлежности:

* Избор и разрешување на членови на управниот одбор;
* Избор на редовен ревизор и негов заменик, на кој им е дозволено да бидат членови на управниот одбор;
* Назначување на почесни членови;
* Одлука за поднесени барања со исклучок на барањето за членство;
* Донесува статут, програма и други акти;
* Усвојува годишен извештај за работа и финансиски извештај и го објавува на веб страницата на Здружението;
* Доставува финансиски извештај до надлежниот државен орган во случаи кога користи средства од Буџетот на Република Северна Македонија;
* Усвојува завршна сметка и финансиски план;
* Одлучува за висината на членарината по предлог на Управниот одбор;
* Одлучува за промена на целите на Здружението;
* Одлучува за внатрешната организација и организационите форми на органите на Здружението;
* Одлучува за основање и укинување на ограноци и други облици на организирање на Здружението;
* Одлучува за здружување или за разделување од друго здружение и за зачленување во сојузи и меѓународни организации;
* Констатира прием на нови членови и престанок на членувањето врз основа на претходна -одлука на Управниот одбор;
* Избира и разрешува членови на органите;
* Одлучува за статусните измени на Здружението;
* Одлучува за престанок на Здружението со двотретинско мнозинство гласови од сите членови на Здружението;
* Одлучува и за други прашања кои не се во надлежност на другите тела на Здружението и врши и други работи согласно закон и актите на Здружението.

**Член 12**

Вонредна седница на Собранието на членовите се свикува од Претседателот на Управниот одбор, по барање на Управниот одбор или од 1/3 (една третина) од членовите на Здружението со право на глас.

Ако Претседателот не ја свика вонредната седница на Собранието на членовите во рок од 14 (четиринаесет) дена по доставата на горенаведеното барање, се свикува вонредна седница на Собранието на членовите од страна на раководниот член на Управниот одбор или од подносителот на барањето.

Вонредната седница на Собранието на членовите се одржува најдоцна во рок од 30 (триесет) дена од денот на поднесувањето на барањето за одржување.

Вонредна седница на Собранието на членовите се свикува со писмено барање во кое се наведуваат основите и причините за нејзино свикување.

**Член 13**

**Редовно собрание на членовите**

Редовното Собраниена членовите се свикува секоја година по барање на Управниот одбор или по писмено барање на 1/3 од членовите на Здружението со право на глас кои се присутни или застапени на Собранието на членови. Редовното собрание на членови треба да се одржи најдоцна 6 (шест) месеци пред истекот на тековната календарска година. Барањето за свикување на редовна седница на Собрание на членовите се доставува до Управниот одбор, по што во рок од 8 (осум) дена од приемот на барањето, Управниот одбор е должен да достави покана за одржување на редовна седница на Собранието на членовите.

Поканата за одржување на редовната седница на Собранието на членовите мора да се достави до членовите на Здружението 30 (триесет) дена пред планираниот термин и истата мора да го содржи дневниот ред на Собранието на членовите.

Ако Претседателот не достави покана за одржување на редовна седница на Собрание на членови во рок од 8 (осум) дена по приемот на барањето за свикување на редовната седница на Собрание на членовите, во тој случај поканата за одржување на редовната седница на Собрание на членовите ќе ја достави раководниот член на Управниот одбор или подносителот на барањето.

Предлозите од членството за точките на дневниот ред за кои треба да се одлучува на редовната седница на Собранието на членовите, мораат да се достават со соодветно образложение до Управниот одбор најмалку 2 (два) дена пред испраќање на поканата за одржување на редовната седница на Собранието на членовите.

Собранието на членовите ги донесува своите одлуки со просто мнозинство на гласови на присутните и застапувани членови со право на глас, доколку со овој Статут нешто друго не е регулирано. При определување на членови на органите, доколку повеќе кандидати се кандидираат, се смета за избран оној кандидат кој што имал најголем број на гласови.

Одлуки за донесување, изменување и дополнување на Статутот се донесуваат со 2/3 мнозинство од присутните членови.

Одлуки за статусни промени и престанок на Здружението се донесуваат со 2/3 мнозинство гласови од присутните членови на Здружението.

Одлуки за усвојување на финансиските извештаи и годишниот извештај за работа како и усвојувањето на плановите и програми за работа на Здружението се донесуваат со просто мнозинството гласови од присутните членови на Здружението.

Собранието на членовите, доколку со Статутот не е нешто друго регулирано, може да донесува одлуки, доколку најмалку 1/3 одчленовите со право на глас се присутни или застапени.

Одлуките можат да се носат само за прашања кои што се ставени на дневен ред. За прашања кои не се ставени на дневен ред на Собранието на членовите, одлуки можат да се донесуваат само доколку на Собранието на членовите никој не се противи за донесувањето одлуки за тие прашања.

Со одлука на Собранието на членовите, гласањето за членови на органите се врши со тајно гласање. За предлог за тајно гласање исто така се одлучува со тајно гласање. Претседателот на Здружението може да определи и јавно гласање, доколку за тоа не постои противење или оспорување од Собранието на членовите или од некој од неговите членовите. За текот на Собранието на членовите, особено за резултатот и за гласањата се води записник, кој што се потпишува од Претседателот на Здружението и од раководниот член на Управниот одбор.

Во случај Собранието на членовите да не е во состојба да донесува одлуки, се свикува заменско Собрание на членовите со ист дневен ред како претходното и тоа во рок не подолг од 3 (три) недели од денот на Собранието на членови кое не било одржано. Во поканата за Собранието на членови мора да биде наведена можноста за одржување на заменско Собранието на членови. Кон поканата за Собранието на членови може да се достави и поканата за заменско Собрание на членовите, во случај Собранието на членовите да не може да се постигне кворум за донесување на одлуки. На заменското Собрание на членови може да се одлучува само по прашања утврдени во дневниот ред за првото свикување на Собранието на членови, а за работи кои не се ставени на дневен ред на претходното Собрание на членови, можат да се донесуваат одлуки само доколку на Собранието на членовите никој не се противи за донесувањето одлуки за тие прашања.

**IV. УПРАВЕН ОДБОР**

**Член 14**

1. Управниот одбор на Здружението има карактер на извршен орган.

Управниот одбор на Здружението се состои од шест избрани членови од кои што еден е Претседател, 1 (еден) Потпретседател и од актуелниот Директор на германските комори во Северна Македонија како раководен член на Управниот одбор.

Во Управниот одбор не може да членува повеќе од едно лице од едно друштво (компанија) кое што е член на Здружението.

Со работата на Управниот одбор раководи Претседателот или Замеинк Претседателот на Управниот одбор како овластени лица за застапување на Здружението со неограничени овластувања.

1. Членовите на Управниот одбор на Здружението, ја вршат нивната дејност волонтерски.
2. Секој член на Здружението и на Управниот одбор, може да дава предлози за избор на членови на Управниот одбор од редот на редовните членови. Предлозите од членовите треба да пристигнат од членовите заедно со поканата за редовната седница на собранието на членови.
3. Избраните членови на Управниот Одбор, ги избира и разрешува Собранието на членовите. Мандатот на членовите на Управниот Одбор трае 3 (три) години. Тие можат да бидат повторно избрани за дополнителни три години. Член на Управниот одбор кој бил избран или реизбран може повторно да се кандидира по истекот на еден изборен мандат. Секој член на Здружението и на Управниот одбор, може да дава предлози за избор на членови на Управниот одбор. Предлозите на членовите треба да бидат доставени заедно со поканата за редовната седница на Собранието на членови. Изборот на Управниот одбор за мандат од 3 (со зборови: три) години според овој статут се спроведува пред истекот на мандатот за кој се избрани членовите на Управниот одбор во согласност со постоечкиот статут.
4. Во случај некој од членовите на Управниот Одбор да истапи од него пред истекот на својот мандат, Управниот одбор може за преостанатиот мандат на членот на Управниот одбор кој истапил, да го пополни неговото место со друг член од редот на редовни членови на Здружението. Пополнувањето на испразнетото место мора да биде потврдено на следната редовна седница на Собранието на членови.
5. По изборот на Управниот Одбор, Управниот Одбор ќе го одржи својот прв состанок, на кој од редот на членовите на Управниот Одбор ќе бидат избрани Претседателот и Потпретседателот. Претседателот и Потпретседателот на Управниот одбор се Претседател и Потпретседател и на здружението. Нивниот мандат трае 3 (три) години, со право на уште еден избор. Мандатот на носителот на функцијата престанува во секој случај со престанокот на неговиот мандат како член на Управен одбор.
6. Во случај на истек на мандатот на членовите на Управниот Одбор пред одржување на Собранието на членовите на Здружението, Претседателот на Управниот Одбор чиј мандат истекол, најкасно во рок од 3 (три) дена по истекот на мандатот, треба да свика Собрание на членови на Здружението на кое ќе бидат назначени нови членови на Управниот Одбор.

Во случај на свиканото Собрание на членовите на Здружението да не бидат избрани новите членови на Управниот Одбор, Собранието на членовите на Здружението ќе ја преземе целата надлежност на Управниот Одбор, сè до изборот на нови членови на Управниот Одбор.

**Член 15**

**Задачи на Управниот одбор**

1. Управниот одбор ги промовира задачите на Здружението, обезбедува усогласеност со целите на Здружението, одлучува за упатствата за управување со Здружението и ги штити интересите на членовите на Здружението. Управниот одбор дејствува во согласност со одлуките на Собранието на членовите и договорите со ДИХК.
2. Управниот одбор покрај законските и со овој Статут утврдени задачи, ги има особено следните задачи:

* Назначување и отповикување на Претседател и Потпретседател на Управниот одбор од редот на неговите членови;
* Давање извештаи до Собранието на членовите;
* Предлага на собранието на членови утврдување и промена на висината на членарината
* Одлучува за прием на нови членови и за исклучување на членови од Здружението;
* Проверка на деловниот план на Здружението за деловната година, на предлог на раководниот член на Управниот одбор;
* Располага и управува со имотот на Здружението;
* Назначување и отповикување на раководен член на Управниот одбор;
* Подготвување на Собранието на членовите и на на одлуките и спроведување на одлуките;
* ги формулира претстојните одлуки за активностите на Здружението помеѓу две седници на Собранието на членовите и ја надгледува работата на раководниот член на Управниот одбор и на главните официјални лица на Здружението;
* Го известува Собранието на членовите за своите активности.

**Член 16**

1. Седниците на Управниот одбор се свикуваат редовно од Претседателот на Здружението во договор со раководниот член на Управниот одбор најмалку три пати годишно и тоа по писмен пат преку пошта, е-маил или факс, најдоцна 10 (десет) дена пред планираниот термин за одржување. Во поканите за состаноците мора да се наведе дневниот ред. Во итни случаи, поканата може да се даде и усно или по телефон и без запазување на рокот од 10 (десет) дена.
2. Управниот одбор има кворум ако се присутни мнозинството од неговите членови, односно најмалку четири од неговите седум члена. Членовите на Управниот одбор може онлајн да учествуваат на седниците на Управниот одбор и исто така можат да гласат онлајн.

Управниот одбор донесува одлуки со просто мнозинство на гласови.

При еднаков број на гласови, одлучува гласот на Претседателот.

1. За одлуките на Управниот одбор се води записник кој го составува раководниот член на Управниот одбор или негов претставник. Записникот се потпишува од записничарот и се доставува до раководниот член на Управниот одбор. Записникот треба да се одобри со одлука најдоцна на следната седница на Управниот одбор. Во Здружението се води регистар на одлуки.

Одлуките донесени од Управниот одбор стапуваат на сила веднаш.

**Член 17**

**Претседател на Здружението**

1. Претседателот на Здружението се избира oд страна на Управниот одбор со мандат од 3 (три) години. Реизборот на Претседателот на Здружението е дозволен само еднаш. Во случај на спреченост на Претседателот на Здружението, неговата функција ја врши Заменик Претседателот, но најмногу до следната редовна седница на Собранието на членови.

Собранието на членовите одредува записничар и двајца оверувачи.

**Член 18**

**Благајник**

1. Управниот одбор од редот на членовите на Управниот одбор избира Благaјник и Заменик Благајник. Благајникот ги контролира финансиите на здружението во тековната буџетска година. Благајникот треба да го советува раководниот член на Управниот одбор во врска со утврдување на деловниот план, да ја проверува сметководствената евиденција и да дава совет при подготовката на билансите.

**Член 19**

**Раководен член на Управниот одбор**

1. Раководниот член на управниот одбор е одговорен за сите тековни деловни активности на Здружението во рамките на овој Статут, за упатствата на Управниот одбор и за договори со ДИХК, вклучително и регистрација и спроведување на сите промени.
2. Вработените на Здружението, се вработуваат од страна на раководниот член на Управниот одбор откако ќе биде спроведено интервју пред Управниот одбор. По интервјуто пред Управниот одбор, Раководниот член на Управниот одбор назначува соработник на здружението како негов заменик.

**Член 20**

**Советодавен одбор, комитети**

Претседателот на Здружението со одлука на Управен одбор може да назначува редовни или вонредни членови на Советодавен одбор, со цел да ја поддржи работата на Управниот одбор. Советодавниот одбор има советодавна функција и тој се свикува и води од страна на Претседателот на Здружението, а во случај на негова спреченост, Советодавниот одбор го свикува и води Заменик Претседателот на Здружението.

**Комитети**

За вршење на определени работи во Здружението, со одлука на Управниот одбор може да бидат формирани Комитети. Со Комитетот раководи лице назначено од Претседателот на Здружението. Лицето кое раководи со комитетот, за сите работи на комитетот го известува Управниот одбор.

**Член 21**

**Претставување, потпишување за Здружението**

1. Здружението судски и вонсудски е застапувано од Претседателот на здружението и од Заменик претседателот. Претседателот на здружението и раководниот член на Управниот одбор потпишуваат за Здружението на начин што кон нивното напишано или отпечатено име ја наведуваат нивната функција и нивните своерачни потписи. За одредени работи дозволено е взаемно овластување.
2. Со одлука на Управниот одбор може да се утврди дека за работи со кои што се создаваат обврски за Здружението или обврски за имотот на Здружението или за налози за плаќање, по исклучок од ставот 1, потпишува раководниот член на Управниот одбор заедно со Благајникот или заедно со еден од него утврден член на Здружението. Во одлуката на Управниот одбор треба да се утврдат вредносните граници за правото на потпишување.

**V. СМЕТКОВОДСТВО**

**Член 22**

**Деловна година**

Деловна година е календарската година

**член 23**

**Ревизор**

Проверката на трговските книги, сметководствените документи и годишните финансиски извештаи на Здружението го врши овластен ревизор. На редовната седница на Собранието на членовите, членовите се запознаваат со резултатот од направената проверка.

Ревизорот се избира од страна на Собранието на членови со мандат од 1 (една) година од редот на овластените ревизори запишани во регистарот на ревизори при Институтот на овластени ревизори на Република Северна Македонија.

Назначениот ревизор исто така на 31-ви декември секоја деловна година составува и потпишува записник за извршена ревизија за состојбата на благајната и на банкарските сметки на Здружението.

**VI. ИЗМЕНА НА СТАТУТОТ И ПРЕСТАНОК НА ЗДРУЖЕНИЕТО**

**Член 24**

**Измена на Статутот**

На предлог на Управниот одбор или по писмено барање од најмалку 1/3 мнозинство од членовите со право на глас, Статутот може да се измени со одлука на Собранието на членовите. Предложените одлуки за измени и дополнувања на Статутот се наведуваат во дневен ред на Собранието на членовите. За одлука со која се менува Статутот е потребно 2/3 мнозинство од присутните или застапени членови со право на глас.

**Член 25**

**Престанок на Здружението**

Здружението ќе престане во следниве случаи:

* ако е донесена одлука на Собранието на членови со 2/3 мнозинство гласови од сите членови на Здружението;
* ако бројот на членови на Здружението се намали под бројот определени за основање;
* ако е поминато двојно повеќе време од времето предвидено за одржување на седница на Собранието на членовите а таа не е одржана;
* ако во две последователни години не е поднесена завршна сметка во согласност со закон;
* ако настане статусна измена која предвидува престанок на постоењето;
* ако е донесена одлука на надлежен суд;
* стечај;
* ако е спроведена ликвидација, и
* во други случаи предвидени со закон.

1. Здружението може да престане и со одлука на вонредно собрание на членови, која што е свикана исклучиво за оваа цел. Предлог за одржување на Собранието на членовите во врска со донесување на одлука за престанок на Здружението може да дадат Управниот одбор или најмалку 1/3 од членовите на Здружението со право на глас. Во ваков случај, предлогот мора да се достави во писмена форма до Управниот одбор, кој во рок од четири недели од приемот на предлогот свикува вонредно собрание на членовите.
2. Вонредното Собранието на членови кое треба да одлучи за престанок на Здружението може различно од член 13 став 5 да донесува одлуки доколку најмалку половина од сите членови со право на глас се присутни или застапени на вонредното Собрание на членови. Одредбите од овој Статут во врска со заменското Собрание на членовите соодветно се применуваат и во овој случај.
3. Одлуката за престанок на Здружението може да се донесе само со 2/3 мнозинство од присутните и застапените гласови на членовите на Здружението. За распределбата на имотот на Здружението во смисла на членот 3 став 4, одлучува Собранието на членовите со просто мнозинство на гласови. При тоа треба да се земат предвид одредбите од договорот за грант помеѓу ДИХК и здружението.
4. Поканата за одржување на вонредно собрание на членови кое што се однесува на престанок на Здружението, во известувањето мора да содржи упатство за целта на ова Собрание на членови. Поканата за одржување на ова Собрание на членовите со дневен ред мора да се достави во рок од 30 (триесет) дена пред одржување на вонредното собранието на членовите и истата се доставува преку обично писмо, циркуларно писмо или преку допис во рамките на Здружението.
5. Доколку во овој член 25 ништо друго не е регулирано, за постапката за ова Собрание на членови важат одредбите од Статутот.

**VII. СТАПУВАЊЕ ВО СИЛА НА СТАТУТОТ**

**Член 26**

1. Овој Статут е донесен на редовна седница на Собранието на членови одржана на 16.05.2024 година и стапува веднаш во сила на денот на неговото донесување.

На денот на стапување во сила на овој Статут, престанува да важи претходниот Статут, кој е регистриран во Централниот регистар на С. Македонија.

1. Правата и обврските кои што постоеле врз основа на претходниот Статут, на денот на стапување во сила на овој Статут, остануваат неизменети.
2. Овој Статут е составен на македонски и германски јазик во содржински идентичен текст. Верзијата на Статутот која што е на македонски јазик е меродавна.

Скопје, 16.05.2024

Мирјана Симоновска-Ќука

Претседател на Македонско-Германско стопанско здружение